明妃曲
作者：王炎
朝代：宋

paragraphs: 掖庭國色世所稀，不意君王初未知。
欲行未行始驚惋，畫史乃以妍爲媸。
約言已定不可悔，氈車萬里隨單于。
天生胡漢族類異，古無漢女爲胡姬。
高皇兵敗白登下，歸遣帝子稱閼氏。
欲平兩國恃一女，烏乎此計何其疎。
至今和親踵故事，延壽欺君何罪爲。
此生失意甘遠去，此心戀舊終懷歸。
胡天慘淡氣候別，風沙四面吹穹廬。
琵琶曲盡望漢月，塞鴈年年南向飛。